text: Brand i boligblok i Kolding
  02 september 2012 kl. 19.06
  Fire lejligheder i ejendom på A.D. Burcharthsvej i Kolding er udbrændt efter en brand søndag aften.
  Ingen personer er kommet noget til ved branden.
  - Ved brandvæsnet og politiets ankomst til stedet havde ilden bredt sig, således at det var nødvendigt at evakuere beboerne fra to opgange, oplyser vicepolitiinspektør Lars Peter Madsen hos Sydøstjyllands Politi.
  - Det har sidenhen været nødvendigt at evakuere yderligere beboere fra ejendommen, fortsætter han.
  Beboerne er søndag aften nu evakueret til den nærliggende Parkskole på Fynsvej i Kolding. Ifølge politiet er der ikke meldinger om tilskadekomne ved branden.
  Politiet betegner overfor Ritzau årsagen til branden som ukendt, men vidner på stedet fortæller, at en flok drenge på et værelse har leget med ild, og at det har startet branden.
  Brandslukningen vil vare det meste af søndag aften og noget af natten med - og røgen fra branden har kunnet ses fra store dele af Kolding.
  
  Advarer mod farlig røg
  Sydøstjyllands Politi advarer om farlig røg fra brændende møbler og isolering.
  Beboere nordøst for A. D. Burcharths Vej skal derfor gå indenfor og lukke vinduer og døre, henstiller politiet.
  